b'\n_START_ARTICLE_\nLuminol\n_START_SECTION_\nSinteza\n_START_PARAGRAPH_\nLuminol se lahko sintetizira iz 3-nitroftalne kisline. Slednja je skupaj s hidrazinom (npr. N\xe2\x82\x82H\xe2\x82\x84) segreta v topilu z visokim vreli\xc5\xa1\xc4\x8dem, kot je trietilen glikol. Pri tem nastopi kondenzacija in se odcepi voda, zaradi \xc4\x8desar nastane 5-nitroftalhidrazid. Redukcija nitroskupine (NO\xe2\x82\x82) v aminoskupino (NH\xe2\x82\x82) s pomo\xc4\x8djo natrijevega ditionita (Na\xe2\x82\x82S\xe2\x82\x82O\xe2\x82\x84) povzro\xc4\x8di nastanek luminola.\n_START_SECTION_\nUporaba v forenziki\n_START_PARAGRAPH_\nLuminol je uporaben v forenziki, saj omogo\xc4\x8da odkrivanje sledi krvi, \xc4\x8deprav so bile o\xc4\x8di\xc5\xa1\xc4\x8dene ali odstranjene. Vodna raztopina luminola in oksidanta je razpr\xc5\xa1ena po mestu, ki v primeru prisotnosti krvi reagira z \xc5\xbeelezom v hemoglobinu (Hb) in oddaja modro svetlobo pribli\xc5\xbeno 30 sekund. Za odkrivanje sledi je potreben zatemnjeni prostor. Potrebna koli\xc4\x8dina katalizatorja (v tem primeru \xc5\xbeeleza v Hb) je zelo majhna v primerjavi s koli\xc4\x8dino luminola, zaradi \xc4\x8desar se lahko odkrije tudi najmanj\xc5\xa1e sledi krvi. Uporaba ima svoje slabosti, saj pote\xc4\x8de reakcija tudi v prisotnosti bakra ali bakrovih spojin (npr. v kemi\xc4\x8dnih \xc4\x8distilih) in \xc5\xbeivalske krvi. Kljub temu je lahko DNA iz krvni celic izoliran po obdelavi z luminolom.'